**Ministru kabineta noteikumu projekta "Grozījums Ministru kabineta 2013. gada 3. septembra noteikumos Nr. 737 "Noteikumi par zvērinātu notāru atlīdzības taksēm un to noteikšanas kārtību"" sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts "Grozījums Ministru kabineta 2013. gada 3. septembra noteikumos Nr. 737 "Noteikumi par zvērinātu notāru atlīdzības taksēm un to noteikšanas kārtību"" (turpmāk – noteikumu projekts) paredz noteikt zvērināta notāra atlīdzības taksi par ziņu iekļaušanu un aktualizēšanu Fizisko personu reģistrā par ārzemnieku. Noteikumu projektā paredzētais regulējums stāsies spēkā 2021. gada 28. jūnijā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Noteikumu projekts izstrādāts pēc Tieslietu ministrijas iniciatīvas. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Fizisko personu reģistra likums, kas stāsies spēkā 2021. gada 28. jūnijā, paredz, ka Pilsonības un migrācijas lietu pārvalde kā datu pārzinis un reģistra turētājs deleģē tiesības iekļaut ziņas Fizisko personu reģistrā (turpmāk – reģistrs) zvērinātiem notāriem[[1]](#footnote-1), kas attiecīgi kā datu operatori būs atbildīgi par kvalitatīvu datu ievadi atbilstoši uzrādītiem dokumentiem. Zvērināts notārs iekļaus un aktualizēs reģistrā ziņas par ārzemnieku, kuram ir tiesiska saikne ar Latviju, uz kuras pamata veidojas vai ir izveidojušās savstarpējas tiesības un pienākumi nekustamā īpašuma, komercdarbības, veselības, nodokļu, pabalstu, patvēruma un izglītības jomā.Notariāta likuma 163. pants paredz, ka par katru amata darbību zvērināti notāri ņem atlīdzību, jo zvērināti notāri kā brīvo juridisko profesiju pārstāvji un kā finansiāli patstāvīgas pašnodarbinātās personas paši ir atbildīgi par ienākumu gūšanu, tostarp rūpējoties arī par personisko izdevumu segšanai nepieciešamajiem ienākumiem un uzņemoties zināmu finansiālo risku par savām profesionālajām saistībām. Tāpat jāņem vērā arī apstāklis, ka zvērināti notāri nesaņem valsts vai pašvaldības budžeta līdzekļus, atšķirībā no citām Fizisko personu reģistra likumā kompetentajām iestādēm, un nav tiesīgi patvaļīgi noteikt zvērināta notāra atlīdzības takses. Valsts, nododot zvērinātiem notāriem konkrētu valsts funkciju pildīšanu, ir noteikusi šādu specifisku atlīdzības modeli, lai, no vienas puses, nodrošinātu neatkarību no valsts, nemaksājot atlīdzību no valsts budžeta, savukārt, no otras puses, nosakot konkrētas atlīdzības takses, ko maksā personas par zvērināta notāra veiktajām darbībām, lai izslēgtu vienošanās ar klientu par samaksu iespējamību, kas savukārt varētu ietekmēt zvērināta notāra kā valsts amatpersonām pielīdzinātu personu neatkarību un neitralitāti. Ņemot vērā, ka valsts neapmaksā zvērinātu notāru biroju uzturēšanas izdevumus, personālresursus un citus izdevumus, secināms, ka valsts uzdotās funkcijas veikšanai nepieciešamie resursi tiek apmaksāti no saņemtajiem ieņēmumiem, ko pakalpojuma saņēmēji sedz atbilstoši valsts noteiktajām amata atlīdzības taksēm. Latvijas Republikas Satversmes tiesa 2013. gada 27. jūnija spriedumā lietā Nr. 2012-22-0103 <https://www.satv.tiesa.gov.lv/wp-content/uploads/2016/02/2012-22-0103_Spriedums.pdf>, ir vērtējusi ar zvērinātu tiesu izpildītāju institūtu saistītus jautājumus un ņemot vērā zvērinātu notāru un zvērinātu tiesu izpildītāju institūtu līdzību, atsevišķi spriedumā izdarītie secinājumi ir attiecināmi arī uz zvērinātiem notāriem un zvērinātiem advokātiem[[2]](#footnote-2). Minētajā spriedumā Satversmes tiesa ir norādījusi, ka zvērinātu tiesu izpildītāju profesionālās darbības mērķis nav peļņas gūšana, tomēr šo normu nevar interpretēt ārpus sociālās realitātes. Zvērinātiem tiesu izpildītājiem ir nepieciešams finansējums prakses uzturēšanai, darbinieku algošanai, ar amata pienākumu veikšanu profesionālās palīdzības nodrošināšanai, kā arī līdzekļi savu ikdienas izdevumu segšanai. Satversmes tiesas spriedumā lietā Nr. 2012-22-0103 paustās atziņas par zvērināta tiesu izpildītāju profesionālās darbības mērķi ir vienlīdz attiecināmas uz visām trim brīvajām juridiskajām profesijām, tajā skaitā zvērinātiem notāriem un zvērinātiem advokātiem. Tādējādi valsts ir atbildīga par tāda regulējuma noteikšanu, lai zvērinātiem notāriem būtu nepieciešamais finansējums savas prakses un Latvijas Zvērinātu notāru kolēģijas uzturēšanai, darbinieku algošanai, notariālās palīdzības nodrošināšanai, kā arī līdzekļi savu ikdienas izdevumu segšanai.Papildus norādāms, ka no iemaksām Latvijas Zvērinātu notāru kolēģijai tiek uzturēta attiecīgi šīs profesiju pārvaldes, izpildu un uzraudzības institūcija - Latvijas Zvērinātu notāru padome un nodrošināta notariāta kā sistēmas pastāvēšana un attīstība. Tādējādi valstij ir pienākums nodrošināt šīs tiesu varai piederīgās amatpersonu grupas neatkarību un spēju funkcionēt, kas ietver pienākumu veikt nepieciešamos pasākumus, lai izslēgtu draudus to neatkarībai un maksātnespējai.Ārzemnieka datu iekļaušana un aktualizēšana ir jauna funkcija, papildu darbs, kas deleģēts no valsts pārvaldes, tāpēc nošķirama no pārējām notariālajām darbībām. Fizisko personu reģistrā iekļaujamo ziņu apjoms ir ievērojams, līdz ar to rūpīga un precīza ziņu iekļaušana prasīs papildu laiku. Līdz ar to tā ir patstāvīga darbība, kurai nosakāma atsevišķa zvērināta notāra atlīdzības takse, kuru tāpat kā visas zvērināta notāra atlīdzības takses, segs notariālās palīdzības pieprasītājs, konkrētajā gadījumā, ārzemnieks, kuram ir tiesiska saikne ar Latviju, uz kuras pamata veidojas vai ir izveidojušās savstarpējas tiesības un pienākumi nekustamā īpašuma, komercdarbības, veselības, nodokļu, pabalstu, patvēruma un izglītības jomā. Saskaņā ar Latvijas Zvērinātu notāru padomes sniegto informāciju izstrādātais tehniskais risinājums paredz ierakstu meklēšanu, jaunu izveidi un to aktualizēšanu. Par atskaites bāzi jaunas zvērinātu notāru atlīdzības takses noteikšanai ņemta zvērināta notāra atlīdzības takse par konsultāciju, kas ir 20 *euro* par stundu, tādējādi novērtējot zvērināta notāra darba stundu kā tādu. Izvērtējot jauno uzdevumu apjomu, secināms, ka to izpilde vidēji aizņemtu laiku no 30 minūtēm līdz vienai stundai, jo reģistrā ievadāmie dati ir daudz un dažādi, kā arī to noskaidrošana sarunā ar ārzemnieku varētu būt laikietilpīga. Papildus norādāms, ka Latvijas Zvērinātu notāru kolēģijai, cita starp, par saviem līdzekļiem pilnvērtīgai jauno uzdevumu izpildei, ir organizējamas arī zvērinātu notāru apmācības, tajā skaitā, izstrādājami metodiskie materiāli, un veicami citi pasākumi, lai zvērināti notāri pilnvērtīgi varētu uzsākt jauno pienākumu izpildi.Turklāt valsts tikai daļēji ir finansējusi Notāru informācijas sistēmas un reģistra savienojuma izveidi (15 000 *euro* apmērā), tomēr sistēmas uzturēšanas izdevumi pilnībā gulstas uz notariāta pleciem un tam arī nepieciešami finanšu līdzekļi. Proti, atbilstoši Latvijas Zvērinātu notāru padomes sniegtajai informācijai papildus notariāts iegulda šo sistēmu izstrādē – aptuveni 12 000 *euro* (gala summa vēl nav zināma, jo vēl notiek izstrādes darbi). Turklāt šo sistēmu uzturēšanas izmaksas informāciju tehnoloģiju jomā pieņemts plānot 15-25 % no izstrādes izmaksām, kas attiecīgi nozīmē, ka ik gadu 4000-6800 *euro* nepieciešams ieplānot sistēmu uzturēšanai, jo tā netiek piešķirta no valsts budžeta līdzekļiem. Attiecīgi Latvijas Zvērinātu notāru kolēģijai daļēji par saviem līdzekļiem izveidojams un uzturams informāciju tehnoloģiju risinājums, kas, savukārt, ir citas valsts pārvaldes iestādes intereses, proti, ziņu iekļaušana un aktualizēšana reģistrā. Notariāta likuma 165. panta otrā daļa noteic kritērijus, atbilstoši kuriem nosakāma zvērināta notāra amata atlīdzības takse, proti, taksi nosaka, ievērojot akta vai apliecinājuma vērtību (darījuma summu) un ar aktu vai apliecinājumu saistīto zvērināta notāra atbildību, sociālo līdzsvaru sabiedrībā un akta vai apliecinājuma taisīšanai nepieciešamo laiku. Ņemot vērā minēto, kā arī zvērinātam notāram jauno pienākumu apmēru, kāds noteikts Fizisko personu reģistra likumā attiecībā uz ārzemnieku datu ievadi un aktualizēšanu reģistrā, atbildību un nepieciešamo laiku to izpildei, noteikumu projekts paredz noteikt jaunu zvērināta notāra atlīdzības taksi par ziņu iekļaušanu un aktualizēšanu reģistrā attiecībā uz šīm personām, attiecīgi nosakot tās apmēru 20 *euro* par katru personu, ja tiek iekļautas ziņas par ārzemnieku, un 10 *euro* par katru personu, ja tiek aktualizētas ziņas par ārzemnieku.Papildus norādāms, ka saskaņā ar Ministru kabineta 2013. gada 3. septembra noteikumu Nr. 737 "Noteikumi par zvērinātu notāru atlīdzības taksēm un to noteikšanas kārtību" 54. punktu par laulības šķiršanas lietas vešanu ir paredzēta iekļaujoša zvērināta notāra atlīdzības takse, kurā, cita starp, ir integrēta arī zvērināta notāra amata atlīdzība par ziņu iekļaušanu Iedzīvotāju reģistrā. Tādējādi personai, šķirot laulību ar ārzemnieku un zvērinātam notāram aktualizējot attiecīgās ziņas reģistrā, būs maksājama tikai šo noteikumu 54. punktā norādītā zvērināta notāra atlīdzības takse. Vienlaikus, ņemot vērā to, ka Fizisko personu reģistra likums stāsies spēkā 2021. gada 28. jūnijā, noteikumu projekts paredz, ka arī tajā noteiktais regulējums stājas spēkā 2021. gada 28. jūnijā. |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija, Latvijas Zvērinātu notāru padome. |
| 4. | Cita informācija | Nav. |
|   |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Zvērināti notāri un ārzemnieki, kuriem ir tiesiska saikne ar Latviju, uz kuras pamata veidojas vai ir izveidojušās savstarpējas tiesības un pienākumi nekustamā īpašuma, komercdarbības, veselības, nodokļu, pabalstu, patvēruma un izglītības jomā, un kuri vēlēsies saņemt zvērināta notāra palīdzību. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts noteic jaunu zvērināta notāra atlīdzības taksi par jaunām amata darbībām, proti, zvērināta notāra atlīdzības taksi par ziņu iekļaušanu un aktualizēšanu reģistrā attiecībā uz ārzemnieku, kuram ir tiesiska saikne ar Latviju, uz kuras pamata veidojas vai ir izveidojušās savstarpējas tiesības un pienākumi nekustamā īpašuma, komercdarbības, veselības, nodokļu, pabalstu, patvēruma un izglītības jomā, attiecīgi nosakot takses apmēru 20 *euro* par katru personu, ja reģistrā tiek iekļautas ziņas par ārzemnieku un 10 *euro* par katru personu, ja reģistrā tiek aktualizētas ziņas par ārzemnieku |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav. |
|  |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar.  |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai informētu sabiedrību par noteikumu projektu un dotu iespēju izteikt viedokli, noteikumu projekts atbilstoši Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības plānošanas procesā" pirms tā iesniegšanas Valsts kancelejā ievietots Tieslietu ministrijas un Valsts kancelejas tīmekļvietnē. |
| 2. | Sabiedrības līdzdalība projekta izstrādē | Tieslietu ministrija 2021. gada 21. maijā noteikumu projektu ievietoja savā tīmekļvietnē sadaļā "Sabiedrības līdzdalība" (pieejams: https://www.tm.gov.lv/lv/sabiedribas-lidzdaliba/diskusiju-dokumenti/tiesibu-akti), kā arī noteikumu projekts tika ievietots Valsts kancelejas tīmekļvietnē sadaļā "Ministru kabineta diskusiju dokumenti" (pieejams: https://mk.gov.lv/content/ministru-kabineta-diskusiju-dokumenti), tādējādi dodot iespēju sabiedrībai līdzdarboties tiesību akta izstrādes procesā. Sabiedrībai bija iespēja līdz 2021. gada 28. maijam sniegt rakstisku viedokli Tieslietu ministrijai par izstrādāto noteikumu projektu. Saīsināts termiņš noteikts, lai noteikumu projekta pieņemšanas un virzības laiku nodrošinātu pēc iespējas īsākā termiņā, nodrošinot tajā noteiktā regulējuma spēkā stāšanos vienlaikus ar Fizisko personu reģistra likumu. |
| 3. | Sabiedrības līdzdalības rezultāti | Pēc noteikumu projekta ievietošanas Tieslietu ministrijas un Valsts kancelejas tīmekļvietnē viedokļi par noteikumu projektu no sabiedrības pārstāvju puses nav saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Tieslietu ministrija, Latvijas Zvērinātu notāru padome. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta izpilde nerada ietekmi uz pārvaldes funkcijām un institucionālo struktūru. Nav nepieciešama jaunu institūciju izveide, esošu institūciju likvidācija vai reorganizācija.  |
| 3. | Cita informācija | Nav. |

Iesniedzējs:

Ministru prezidenta biedrs,

tieslietu ministrs  J. Bordāns

Alberinga 67036835

Kristine.Alberinga@tm.gov.lv

1. http://titania.saeima.lv/LIVS12/SaeimaLIVS12.nsf/0/44AF74AB6DC2D917C2258107002E3E87?OpenDocument#b [↑](#footnote-ref-1)
2. Satversmes tiesas spriedums lietā Nr. 2012-22-0103, pieejams: https://www.satv.tiesa.gov.lv/cases/?search[number]=2012-22-0103 [↑](#footnote-ref-2)